Predkladacia správa 

Správa o plnení Národného plánu zavedenia eura v Slovenskej republike sa predkladá na rokovanie vlády SR na základe bodu B.3. uznesenia č. 525 zo 6. júla 2005. 
Národný plán zavedenia eura v Slovenskej republike bol schválený uznesením vlády SR č. 525 zo 6. júla 2005. V súčasnosti podľa tohto plánu prebiehajú aktivity s cieľom pripraviť celú spoločnosť po technickej a organizačnej stránke na hladké zavedenie spoločnej európskej meny na Slovensku ku dňu 1. 1. 2009. 

Predložená hodnotiaca správa monitoruje obdobie od predloženia poslednej Správy o plnení Národného plánu zavedenia eura v Slovenskej republike, ktorá sledovala plnenie úloh ku koncu júla 2006, do konca decembra 2006. Stav plnenia úloh národného plánu je podrobne opísaný v prílohe materiálu. 

Väčšina úloh z národného plánu sa plní v stanovených termínoch. Niektoré úlohy sa plnia priebežne. Pracovný výbor pre komunikáciu v gescii Národnej banky Slovenska vykázal časový sklz v dvoch úlohách. Ide o výber komunikačnej agentúry a agentúry pre prípravu a prevádzku internetovej stránky. Úlohy neboli splnené vzhľadom na to, že zatiaľ nebol určený subjekt zodpovedný za prípravu výberového konania na výber agentúr a ani spôsob ich financovania.

Úloha vypracovať „Koncepciu ochrany spotrebiteľa pred neodôvodnenými cenovými dôsledkami menovej konverzie vrátane pravidiel konverzie cien na eurá a duálneho oceňovania“ bola splnená čiastočne po tom, ako Ministerstvo hospodárstva SR v decembri 2006 vypracovalo pracovný variant koncepcie, ktorý bol zaslaný na pripomienkovanie pracovným výborom. Po ukončení pripomienkového konania sa dohodne definitívna osnova koncepcie.  

Vzhľadom na svoj charakter materiál neobsahuje špeciálnu doložku finančných, ekonomických, environmentálnych vplyvov a vplyvov na zamestnanosť a podnikateľské prostredie. Odhad dopadov na verejné financie a podnikateľské prostredie bol súčasťou Národného plánu zavedenia eura v SR.